Woensdagaand: 31 Januarie 2018
​Goeie naand almal: Hallo Kenya: Mostly fine in the north and east, with tiny cloudy spots in the south west with a few odd light showers, see green…
Tropiese sikloon Cebile bly tol ver oos van Madagaskar en beweeg stadig wes, maar dan oor 3-4 dae begin die ou suid beweeg… sien geel pyl..
Reën weer lekker in die Kimberley streek, wes van die stad 24mm en net oos van die stad 15.2mm. Dan is daar ook nog 15.6mm by Dewetsdorp waar dit besonder goed reën die afgelope paar dae. Dan is daar ook op die westelike rand van die storms 5.6mm naby Prieska. Die beste storms kom voor oor die oostelike Karoo af na Oos-Londen en ja ek sien waardes tot en met 12mm sover, maar as ek kyk na die storms, sien tweede foto waar ek storms met rooi omkring het, sou ek alreeds meer reën wou sien. Hoop daar is kolle met sommer baie lekker reën. Ek het gehoor dat dit ook 'n bietjie gereën het in die De Aar gebied maar daar was ook 'n bietjie hael. Hoop dit was nie te rof nie.
Die koue front, soos die meneer inslaan oor KZN is dit lekker koel en reënerig maar ek sien nog nie vreeslike hoë totale nie, die totale kan egter nou begin toeneem van nou af.
Dan is baie bly om 25.2mm te sien naby Danspan in die noord-ooste van Botswana, dit is een meetpunt, so ek hoop my vriend wat daar boer het op al die grond waarop hy boer meer reën gekry, dit is die eerste lekker goeie reën. Nog so 'n sarsie reën sal hy kan begin plant..
Dan is daar ook kolle wat nat is in Limpopo en ek is bly om by meeste meetpunte in die Kruger Park ook 'n paar mm te sien..
Soos ek maar elke aand sê, hoop as die son nou sy kop bêre in die weste, met afkoelling wat begin, dat dit sommer nog baie sal reën oor die Oos-Kaap.
Dit is dit vir nou, lekker aand verder…
Woensdagoggend: 31 Januarie 2018
​Goeie môre almal: Hallo Kenya: A few sunny spots with lots of middle and high cloud but I do note significant rain. The areas marked with green may see a few afternoon showers..
Tropiese sikloon Cebile tol nog steeds lekker voort en kan baie duidelik gesien word, sien die foto vir Australië.
Die koue front stap stadig aan oor die suid en suid-oos kus en daar is nog kolle reën van Swellendam tot anderkant Umtata. Daar is nie veel aktiewe weer op die oomblik nie, daar kan dalk ietsie wees oor die westelike dele van noord-wes, met 'n beter kans vir' n paar buie oor suid Botswana. Die geel, ingetrek, is waar daar voldoende vog is vir 'n paar storms, die lemmetjie groen is dele met 'n beter kans en verspreiding. Daar is nie tans enige wolke nie maar daar is 'n swak bolugtrog oor die westelike binneland wat die bolug onstabiel genoeg te hou vir 'n paar storms oor die suid Vrystaat en die oos-Kaap. Om 'n paar manne se vraag te be-antwoord, die oppervlakte laag kan op die weskus sit, maar as daar nie 'n effense laag of versteuring is in die bolug nie, is die bolug stabiel, so jy sien die wolke opbou in die hitte van die dag en as die son sak dan val die wolke plat. Dit gebeur ongelukkig op die oomblik en die rede vir die wolklose toestande in die westelike binneland.
Die wind tokkel al sommer van vroeg vanoggend af oor die Kaapse vlaktes, so die manne en dames moet op die uitkyk wees vir rook, dit voel miskien nie so nie, maar as die wind wat nou daar waai in 'n vuur inwaai, dan hardloop daai vuur met die spoed van witlig!!!
Meer is daar nie….. sal vanmiddag kyk wat gebeur waar….
Dinsdagaand: 30 Januarie 2018
​Goeie naand almal: Hallo Kenya: A lot of middle and high cloud but I do not see significant rain… Fine the north and east.
Die koue front is op tyd in oor die suid-kus en Swellendam spog alweer met 14mm, 5mm by Mosselbaai en sowat 1-3mm van wes na oos oor George. Ek plaas 2 foto's vanmiddag, die eerste een is standaard, met die groen dele waar daar storms is, die 2de een het elke storm gemerk (spierwit wolktoppe) beteken baie goeie konveksie met goeie onstabiele bolugtoestande. Alhoewel dit fantasties lyk is daar nie baie stasies wat meer as 10mmm wys nie. Dewetsdorp met 39.2mm staan uit en dan is daar ook 'n netjiese 12mm suid van Kimberley. Dan het Hogsback in die Oos-Kaap 15mm sover.. die res is meestal stofnat of net effens beter as stofnat.
Ek is bly om 10mm te sien in die noord-ooste van Botswana, ja dit is reën maar die streek het diep grond en het baie water nodig, sover alles bymekaar getel lyk nog nie heeltemal genoeg nie.
JHB en PTA a.g.v. hoogte bokant seevlak het altyd 'n kans met storms in die omgewing om oornag 'n paar buie en donderbuie te kry.. ek hoop so!!!
Dit is baie soos wat ek vanoggend geskryf het, van verspreide storms is ons nou meer terug na enkele storms, en hier praat ek van storms wat reën maak!!!Net van die foto's af lyk dit baie maar dit is nog net die enkele plekke met 10mm en meer. Ons mag wens en oop dit word nou beter met die son wat onder gaan, maar dit is ook nie 'n waarborg nie…
Op my webtuiste, regs bo, kan jy/sy kommentaar lewer, vertel ons as dit lekker in jou dorp of op jou plaas gereën het……
Dinsdagoggend: 30 Januarie 2018
​Goeie môre almal: Hallo Kenya: Mostly sunny in the east with some low cloud in the extreme east. Partly cloudy to cloudy in the west and south-west but I do not see significant rain on the ground. The normal few showers in the south-west may occur again this afternoon and evening…
Tropiese sikloon Cebile tol nog steed ver oos van die land en die model hou vol dat die sikloon sal afplat en suid beweeg oor die volgende 1-3 dae. Die ou moet nou koers kry, hoop die model is reg, kom die hou nader na Mauritius dan kan s probleme begin kry. Sal dophou en opdateer.
Die koue front suid-wes van die Kaap word aangedryf deur die Atlantiese hoog wat suid van die land begin inwig vanmiddag, het die posisie van dien koue front vir2nm ingetrek. Daar is bewolkte kolle oor die Kaap vanoggend, ten minste koeler as gister maar geen reën nie. Soos die koue front inwig oor die tuinroete kan daar weer reën voorkom. Die afgelope paar weke gaan dit glad nie sleg as dit by reën kom oor die suid-kus nie. Mens hoop net dat die reën beter sal uitbrei na die Oos-Kaap waar daar ook plekke is met groot water nood. Ek wil eers met 'n man wat weet van die water netwerke voordat ek dit skryf, maar moet eers die kaf van die koring skei. Volgens die internet bron kry die stad PE water vanaf Gariep, ja ek weet daar was altyd water vanaf Gariep beskikbaar tot en met Kirkwood, so dit is seker nie onmoontlik nie.. Voordat ek dit herhaal, wil ek net eers seker maak.
Ja, daar is nog heelwat vog oor die binneland, laevlak vog in die ooste en I.T.K.S vog maar die bolug begin vir my al swakker vertoon. Nie heeltemal dood nie, sou dit beter wou sien om verspreide storms te gee, vir nou gaan ek hou by enkele storms .
Die lae vlak vog het kwaai verminder in die Windhoek gebied, en is die beter vog en moontlike buie meestal beperk tot die noordelike dele van die land. Kolle vog oor Botswana maar selfs dit vertoon vir my swakker as wat gister die geval was.
Mens hoor en sien baie goed op die internet, as daar ;n storm in jou gebied en spesifiek bokant jou plaas of dorp ontwikkel kan daar sterk rukwinde by tye voorkom, normaal vir donderstorms, en ja 'n los sinkplaat kan opgelig word en kan selfs iemand dood maak, maar dit sal Murphy toestande moet wees. Daar is niks in die bolug wat vir my aandui dat iets buite die norm kan plaasvind nie, en enige storm is gevaarlik, en as dit reën. Hier van Maart maand af en die storms kom uit die suide uit, let wel Maart maand, dan kry mens soms kwaai storms wat baie skade kan aanrig, nie dat dit ander tye van die jaar ook kan voorkom nie, dit is net iets wat mens meer sou verwag in Maart, en selfs April.. Om elke dag sulke kwaai storms te voorspel is nou rêrig nie nodig nie, almal raak ophol en dan gebeur daar maar net wat normaalweg gebeur.. Daar is mense, dit al van lank af die geval, wat dit gebruik om vroeg huistoe te gaan… Dit was 30 jaar terug so, en ek dink dit is nog steeds die geval… Mens sal maar mens bly…….
Gesels weer later vanmiddag en dan kyk ons waar die lekker storms uitslaan…
Maandagaand: 29 Januarie 20187
​Goeie naand almal: Hallo Kenya: Mostly fine over the central and eastern parts with a few cloudy patches in the west. I have marked the areas where there may be an isolated shower, but it is not a lot..
Tropiese sikloon CEBILE tol nog steeds ver oos van Madagaskar, te ver oos om ons te pla, die model skaal die sikloon af in tyd en beweeg dan suid.
Ai tog, ek sien en hoor ook van die kwaai storms… ja daar is storms ek het nou weer sowat 10mm gekry, heel normale storm. Ja, daar gaan altyd in 'n band storms sterk wind voorkom en ja die woord storms sê vir jou reeds daar is weerlig. Maak nie saak hoe erg 'n storm lyk nie, as weerlig jou tref is jy bokveld toe, wat beteken jy moet versigtig wees. Hoër liggende dele is meer kwesbaar vir weerlig, so bv, het meeste van julle al gesien hoe word die torings getref deur die een weerligstraal na die ander, dit is niks nuut nie, dit was nog altyd so… Dit is een van die redes waarom, wanneer jy stap in 'n oop veld, moet jy nie skuiling soek onder 'n boom nie., Die boom staan uit en juis waar weerlig sal slaan. Vermy hoër dele waar jy kan en bly weg van enkel staande staalstrukture…
Op die foto, al die dele wat ek met groen omkring het, is waar daar storms voorkom, die storms wat die witste vertoon sê vir jou waar daar nou rêrig kwaai storms voorkom, Die foto word van bo af deur sateliete afgeneem en daar gebruik mens temperature (infrarooi) om te bepaal hoe hoog die toppe van wolke is. M.a.w. hoe witter die storm vertoon, soos oor noord Namibië en Angola is waar daar nou kwaai storms voorkom.
Dit was weer onbeskof warm in die weste vandag en dit sluit die Kaap in. Die koue front nou suid-wes van die Kaap gaan weer suid van die land deurskuif met die Atlantiese hoog wat suid van die land begin inwig. Wanneer dit gebeur word die vloei aanlandig langs die tuinroete gebiede waar mens dan reën by tye kan verwag. Die oppervlakte trog bly in die weste en ons kan weer storms verwag oor dele van die sentrale binneland sowel as in die noorde, maar met swak bolug toestande is dit enkel met hier en daar verspreide storms, verspreide storms is wanneer ek die kans 40% maak.
Niks fantasties nie, maar ook nou nie heeltemal niks nie, daar is meer as genoeg vog in sirkulasie vir enkele storms..
Maandagoggend: 29 Januarie 2018
Mostly sunny in the east and north, some cloudy in the south-west but I do not see any rain… The area marked with green (south-west) may see a few afternoon showers.
Tropiese sikloon CEBILE het tot tropiese sikloon sterkte ontwikkel nadat die aanvanklike tropiese depressie wes van 90 grade oos versterk het. Op die stadium kom die sikloon (model data) nie veel verder wes nie en is dit nog nie n moeilikheid vir ons as dit kom by ons normale storms en reën nie. M.a.w die storm is benoem deur die Franse, Reunion of Mauritius..
Die koue front is besig om in te slaan vanuit die ooste met koel betrokke weer oor die Laeveld en platorand gebiede met ligte reën en mis. Hier het een sel storms ontwikkel, meestal oor die PTA gebied en ek het nou van 7vm af sowat 1mmm gekry. Op die nuutste data het die model die bolugtrog aansienlik afgeskaal en verder oos uit gebrei. Daar is gelukkig nie 'n bolughoog wat die plek in-neem nie dus kan ons ten minste enkele storms later vanmiddag weer verwag, min of meer al langs die geel lyn wat ek ingetrek het oor die suidelike dele, sien foto. Met 'n hoog wat inkap uit die ooste word die vloei aflandig, baie warm en droog oor die suid-westelike kusgebiede en daar is reeds stasies wat 7vm alreeds net-net onder 30 C is. Daar is plekke oor westelike dele van die Wes-Kaap waar die temperatuur 40 C kan haal. Die erge hitte gaan die bietjie water wat daar in die Kaapse damme is net nog verder onder druk plaas.
Om op te som, meestal koel en aangenaam in die ooste van die land, warm tot baie warm in die weste en dan kolle bloedig warm oor die Kaap.
Oor Namibië is daar weer vog oor die noordelike dele maar daar is 'n effense bolughoog wat die suidwaartse migrasie van vog (wolke) blokkeer, dus net 'n paar storms in die noorde van die land. Botswana is meestal bewolk en alhoewel ek nog nie veel reën sien nie is daar ook reeds 'n paar storms aan die broei.
Dit is dit vir nou, sal vanmiddag kyk waar dop daar 'n paar storms uit…..
Sondagaand: 28 Januarie 2018
​Goeie naand almal: Hallo Kenya: Most fine over the central and eastern parts, tiny cloudy spots (see green) in the south-west with a few odd showers…
Paar storms oor die Pietersburg gebied, en ek dink hulle gaan noord-oos beweeg, my vriend daar noord van Pietersburg kan dalk 'n paar storms kry, hopelik met lekker reën en geen hael nie. Die ander storms is meestal oor oos en suid noord-wes, van hulle lyk nogal rof, kyk mooi na die foto, hoe witter die wolktoppe, hoe kwaaier die storm. Die wit ronde kolle wat baie mooi uitstaan noord van Windhoek dui aan dat dit 'n fris storm is. Fris storm of te not.. beteken nie reën op die grond nie. Die storms kan raas en gesels, maar as daar nie reën op die grond is nie, beteken dit nie veel vir 'n boer nie. Daar is ook mooi storms oor Lesotho wat strek tot oor KZN en dan is daar weer 'n mooi storm , baie enkel, naby Orania . Die weerstasie net oos van Orania wys 32.0mm, Daar is ;n klomp stasies in die Vrystaat wat reën wys, meestal net beter as stofnat, met weer 'n netjiese 8.6mm by Smithfield. Dan is daar 'n lekker band reën oor die platorand, al die stasies wys 10mm of meer, en dan sal die manne in en om Tzaneen bly wees met 5-6mm, dit het in terme van die streek lanklaas gereën. 'n Mooi waarde staan uit in die Ellisras gebied waar daar al 14.8mm wys en dit reën nog steeds.
Hoop die totale ,,groei'' soos die son n ou sak, met afkoelling onder, gee die storms kans om water ,,uit'' te gooi. Ek hou duim vas vir almal vir reën. Ongelukkig is van die storms kwaai ontwikkel wat beteken daar kan ook kolle hael voorkom…
Wel dit is min of meer die storie vir nou, lekker aand verder en sterkte vir die nuwe week….
Sondagoggend: 28 Januarie 2018
​Goeie môre almal: Hallo Kenya: Mostly sunny in the east with some partly cloudy patches in the west. No rain that I can see this morning. The green marked area in the south-west will most likely become cloudy this afternoon with overcast periods with a couple of showers..
Meer as genoeg vog oor Noord-Wes en die res van die oostelike dele van die land. Die bolugversteuring hou die vog in stand vanuit die I.T.K.S en alhoewel ek nie veel aktiewe weer sien vanoggend nie, is die kanse goed vir buie en donderbuie vanaf die sentrale binneland tot oor die noordelike binneland. Wat sal help is die koue front wat nog sterker sal inwig oor die Laeveld waar daar reeds kolle is wat oornag reën gekry het. Die vloei bly aanlandig vanaf die suidkus (Kaap) tot die ooskus en dit alleen kan weer kolle ligte reën maak.
Die beste aktiewe weer kom vanoggend voor oor die noordelike dele van Namibië, twee vet kolle met buie en sekerlik 'n paar donderbuie op en naby aan die noordelike grens. Die bolugtrog posisie is van so 'n aard dat dit die toename in vog in die noorde in stand hou maar in 'n groot mate die vog na die suide afsny….
Nou is dit wag en kyk waar daar lekker storms gaan ontwikkel, weer soos gister 'n lekker groot band storms, maar onthou, daar is altyd plekke wat uitmis en dan is daar altyd die dele wat meer kry, dit is maar net soos donderstorms werk.
Saterdagaand: 27 Januarie 2018
​Goeie naand almal: Hallo Kenya: Mostly fine over the central and eastern parts with a few cloudy patches in the south-west with few showers, see areas marked with green..
Vanoggend se reën in PTA het toe nie veel verder noord uitgebrei nie, wel n paar plekke in die ooste met Standerton nog 10mm asook die Bethal gebied met 10-12mm.
Vanmiddag se storms het weer meer in die suide ontwikkel, suid Noord-Wes, die oostelike dele van die Noord-Kaap en dan is daar 'n paar plekke sommer baie nat in die wes Vrystaat, Bultfontein het 'n mooi 31.2mm en dit reën nog steeds teen 6nm en dan 'n meetpunt tussen Brandfort en Bultfontein 'n netjiese 41.0mm (reën nog 6nm) Kimberley het ook 'n netjiese 16mm gekry aan die ooste kant van die stad, kon meer wees aan die weste van die stad. Dan is daar 'n rits stasies, Welkom7.4mm, Senekal 3,2mm en almal wys nog reën.
Die stasie net daar oos van Swellendam staan nou op 78.6mm dit klink en lyk vir dalk 'n bietjie baie, ja ek weet ek het gesê daar is baie reën, maar sal bly wees as Dana kan Bevestig, George kant toe is daar ook mooi totale van 19mm en meer maar ook 'n paar minder. Dit reën gewoonlik moeilik in die Mosselbaai gebied dus staan die 6mm uit in die streek,. Daar is oral oor die suid-oos kus (Oos-Londen) 1mm of meer en dan is daar weer kolle met lekker reën oor die sentrale dele van KZN, en ek sien al totale van 21mm en meer .
Die bolugtrog, nie fantasties nie, skuif môre weer oos en die keer is die Indiese hoog ietwat sterker, die kombinasie kan vir kolle met baie goeie reën sorg en op die stadium is daar weer 'n kans dat die storms Gauteng môreoggend kan bereik, Die koel vogtige lug agter die koue front uit die ooste moet net-net genoeg wees om die storms weer lewe te gee en ons kan sommer baie lekker reën kry hier in die noorde van die land. Die struktuur van die bolugtrog maak dit nie baie gunstig vir reën om veel verder noord as PTA-=Warmbad te verwag nie, maar met bietjie geluk kan die reën verder noord uitbrei, daar is meer as genoeg vog.
Met my amper 9mm vanoggend is ek verby my vorige minimum reën vir Januarie, nog niks om oor te spog nie, ons het nog 'n lang pad om te loop by gem. uit to kom. Die belangrikste vir my is dat bolughoog nog nie weer kop uitsteek nie, en solank die ou wegbly, kom ons normale somer storms voor…..
Dit is dit vir nou, lekker aand…..
Saterdagoggend: 27 Januarie 2018
​Goeie môre almal: Hallo Kenya: Mostly sunny over the central parts, with a few cloudy patches in the west and south-west, no rain that I can see for now. The areas marked with green may see a few afternoon and evening showers.
Die band buie en donderbuie het toe heelwat vinniger oos beweeg as wat ek gisteraand kon aflei, Reitz se kant toe het daar 'n lekker 30mm geval, en dit reën reeds oor dele van Johannesburg vanoggend en hier seker so 100 druppels by my geval in die Moot. Dan is daar ook buie in die PE gebied, miskien een of twee storms ook, maar dit lyk nie na baie reën nie. Dan is daar weer reën ion die George/Swellendam gebied vanoggend en dit is sommer lekker nat, net oos van Swellendam is daar meer as 40mm in die meter en sowat 15mm in en om George, kolle daar met minder maar in die algemeen nat.
Die storms/buie wat nou oor Gauteng beweeg moet baie naby aan die einde van die siklus wees, ek dink die band het 'n paar ure son nodig, vir goeie herontwikkelling en dan verder oos en hopelik noord…
Die weste sonnig en warm en word weer baie warm vanmiddag…
Die band vog wil maar net nie behoorlik suid tot by Aranos(Namibië) beweeg nie, skraap die streek maar dan skuif die band in na wes Botswana. Noord van Windhoek is daar weer 'n paar kolle met buie, baie standaard wat die tyd van die jaar gebeur.
Wel, die reën op my dak begin nou goed klink.. behoort so vir 'n uur of twee te reën voordat dit deels begin opklaar vanuit die suid-weste..